মার-এর এই শ্রেণিভাষার ধারণা ভাষাবিজ্ঞানে পরিচিত ‘জ্যাফেটিক তত্ত্ব’ নামে। জ্যাফেটিক শব্দটি নিকোলাই নেন নোয়াহ বা নূহের এক ছেলে জ্যাফেথের নাম থেকে। ককেসাস অঞ্চলের কার্টভেলিয় ভাষাগুলির সঙ্গে মধ্যপ্রাচ্যের সেমেটিক ভাষাগুলির সম্পর্ক দেখানোর লক্ষ্যে তিনি এ তত্ত্বায়ন করেছিলেন। কার্টভেলীয় ভাষাগুলির মধ্যে জর্জিয়ার ভাষাই ছিল একমাত্র লিখিত ভাষা। সম্ভবত এজন্যেই পরবর্তী সময়ে প্রসঙ্গটি বিশেষভাবে চোখে পড়ে সেখানকার কমিউনিস্ট নেতা শার্কভিয়ানীর। মার ধারণা দেন, ককেসিয়, সেমেটিক-হেমেটিক এবং বাসকিউ ভাষার উৎস অভিন্ন। এই তত্ত্বের আংশিক রূপরেখা তিনি তৈরি করেন অক্টোবর বিপ্লবের আগে। কিন্তু তা ভিন্ন এক পরিণতির দিকে এগোয় অক্টোবর বিপ্লবের পর। মার তাঁর তত্ত্বকে সম্প্রসারিত করেন ইন্দো-ইউরোপীয় ভাষাগুলির মূল ভিত্তির সন্ধানে, দাবি করেন যে এসব ভাষা আসার আগে ইউরোপ জুড়ে চালু ছিল জ্যাফেটিক ভাষাগুলি। খুঁজলে এসব ভাষাকে এখনও পাওয়া যাবে- এগুলো টিকে রয়েছে ভাষার উপস্তর হিসেবে, যার ওপর প্রতিস্থাপিত হয়েছে ইন্দোইউরোপীয় ভাষাগুলি। ভাষার এর মডেল ব্যবহার করার মধ্যে দিয়ে মার উদ্যোগী হন ভাষাবিজ্ঞানের ক্ষেত্রে মার্কসীয় তত্ত্ব প্রয়োগের এবং মত দেন যে ভাষার বিভিন্ন স্তর বিভিন্ন সামাজিক শ্রেণির প্রতিনিধিত্ব করছে। তিনি, এমনকি এমন দাবিও করেন, ভাষাবিজ্ঞানের দিক থেকে দেখতে গেলে, বিভিন্ন দেশের একই ধরণে বিন্যস্ত সামাজিক শ্রেণির ব্যবহূত ভাষার কথ্য সংস্ড়্গরণ অনেকটাই কাছাকাছি, যদিও তা অন্যান্য শ্রেণিগুলির ভাষার কথ্য সংস্করণের চেয়ে দূরবর্তী। ঠিক তেমনি বিভিন্ন দেশের অন্যান্য শ্রেণির ভাষাগুলির কথ্য সংস্করণ আবার অনেকটাই কাছাকাছি। এইভাবে মার একটি জনগোষ্ঠীর শ্রেণিনির্বিশেষে সকল মানুষের অভিন্ন ভাষার ধারণাটিকে বুর্জোয়া জাতীয়তাবাদী ভ্রান্ত ধারণা হিসেবে প্রতিষ্ঠিত করেন।